
COMUNICAT DE PRESĂ
O nouă etapă pentru speranță: Încep lucrările la faza a II-a a Centrului Terapeutic pentru Autism „Sf. Stelian” din Vrancea.
Asociația Sfântul Stelian, Ocrotitorul Copiilor anunță cu bucurie trecerea la o etapă decisivă în construcția Centrului Terapeutic pentru Autism „Sf. Stelian”.
 Evenimentul care marchează deschiderea celei de-a doua faze de execuție va avea loc în data de  8 iunie 2026, începând cu ora 12.00  în satul Farcaș, comuna Reghiu, județul Vrancea (la amplasamentul viitorului centru).
Proiectul privind construcția centrului este un răspuns la o nevoie stringentă a comunității: lipsa spațiilor dedicate terapiei integrate pentru copiii cu tulburări de spectru autist (TSA) și sprijinului pentru familiile acestora.
Un concept unic în România
Viitorul centru este conceput să devină un etalon de bune practici în asistența socială și terapeutică din țara noastră. Planul prevede dezvoltarea a 5 clădiri distincte, interconectate funcțional, care vor găzdui:
· Săli de terapie individuală și de grup;
· Spații de recuperare prin metode complementare;
· Zone dedicate consilierii părinților;
· Spații adaptate pentru activități senzoriale.
Centrul Terapeutic pentru Autism „Sf. Stelian” este un proiect de suflet prin care dorim să oferim copiilor din județul Vrancea acces la standarde europene de recuperare. Intrarea în a doua etapă de construcție ne aduce mai aproape de momentul în care prima familie va primi sprijinul de care are atâta nevoie.
Programul  evenimentului:
1. Turul amplasamentului și proiecția planurilor pentru etapa a doua de construcție.
2. Sesiune de întrebări și răspunsuri privind impactul social pe termen lung al proiectului.

